Nokialainen jätevesi on pian tärkeä osa uudenlaista kiertotaloutta – "Nokian malli" kiinnostaa Intiassa asti

Joukko Nokian kaupungin edustajia ja Eco3-yrityspuiston toimijoita lobbasi paikallista bio-, vesi- ja kiertotalousosaamista maailman toiseksi väkirikkaimman valtion, Intian, suurlähettiläälle viime toukokuussa Tampereen Hervannassa. Nokian Veden toimitusjohtaja Ilkka Laukkanen aloitti oman esityksensä yllättävästi kymmenen vuoden takaisista tapahtumista, Nokian ja koko Suomen kaikkien aikojen pahimmasta vesikriisistä. Miksi? –Vesikriisi on se iso asia, josta vesilaitoksemme tunnetaan. Saatamme hyvinkin olla Suomen tunnetuin vesilaitos. Nostin vesikriisin reilusti esiin, koska jos joku googlaa meidät ulkomailla, niin hän todennäköisesti törmää siihen. –Kriisistä otetaan kaikki mahdolliset opit, ja siltä pohjalta katsotaan myös tulevaisuutta. Maailmanluokan hankkeita Kymmenessä vuodessa on tapahtunut paljon. Vuonna 2007 Nokialla oli kunnallinen vesilaitos. Nyt Nokian Vesi Oy on kaupungin omistama osakeyhtiö, joka tekee tiivistä yhteistyötä yritysten ja yliopistomaailman kanssa. On mahdotonta sanoa, missä Nokian Vesi olisi nyt, jos vesikriisiä ei olisi sattunut, mutta sillä on kuitenkin ollut Laukkasenkin mukaan selvä vaikutus kehitykseen. –Jälkiviisaus on helpointa viisautta, mutta kyllä kriisit opettavat. Samoin kuin lento-onnettomuustutkinnat vievät koko lentoalaa eteenpäin, niin vesikriisin selvitys vei vesialaa eteenpäin. Nokialla tämä näkyy Laukkasen mukaan parempana varautumisena tulevaan ja parantuneina rutiineina. –Yhtään aliarvioimatta tapahtumaa toivon, että avoimuudella ja uusilla lähestymistavoilla luomme uutta tulevaisuutta, ettemme jumittuisi vain menneeseen. Uutta tulevaisuutta Nokialla luodaan monellakin eri tapaa. Nokian Vesi on mukana useissa tutkimus- ja kehitysprojekteissa, joita Laukkanen kuvaa "maailmanluokan" hankkeiksi. Niistä osa on tällä hetkellä vielä salassa pidettäviä muun muassa turvallisuussyistä. Julkisten hankkeiden joukossa on esimerkiksi Tampereen yliopiston kanssa toteutettava projekti, jossa kehitetään menetelmiä, joilla juomavedestä voitaisiin löytää reaaliaikaisesti taudinaiheuttajia, kuten bakteereja ja viruksia. Yksityisen toimijan kanssa Nokialla kehitetään järjestelmää, jolla voitaisiin ottaa "sormenjälki" vedestä. Järjestelmä antaisi nopean varoituksen, jos tässä sormenjäljessä havaitaan mitä tahansa poikkeamia. Järjestelmässä on jo rakennettu ympäri Nokiaa mittauspisteitä, jotka tuottavat jatkuvasti dataa. Tampereen teknillisen yliopiston kanssa testataan parhaillaan uusia jäteveden esikäsittelytapoja. Hallituksen kärkihankerahoituksen saaneessa hankkeessa selvitetään myös, kuinka jätevedestä saadaan talteen entistä enemmän ravinteita ja energiaa. Jätevedestä biokaasua liikennepolttoaineeksi Kaikkein suurin hanke nokialaisessa vesihuollossa on tulevan uuden jätevedenpuhdistamon rakentaminen. Se liittyy olennaisesti nokialaiseen Eco3-kiertotalousmalliin, ja on itse asiassa sen kivijalka. Kuten kiertotaloudessa yleensä, myös Nokialla tarvitaan asennemuutosta, jotta jätteet voitaisiin nähdä entistä enemmän raaka-aineina, eikä vain jonakin, josta pitää päästä eroon. Jätevedenpuhdistamolta lähtee tulevaisuudessa biolietettä Pirkanmaan jätelaitoksen biokaasulaitokselle jalostettavaksi edelleen. Siitä tehdään muun muassa biokaasua liikennepolttoaineeksi. –Miksi emme olisi mukana tekemässä jotain suurempaa yli yritys- ja kuntarajojen, Laukkanen perustelee Nokian Veden mukanaoloa Eco3-hankkeessa. Kun kierrätysteknologiat kehittyvät, niin Laukkasen mukaan jätevesilaitokset yhdessä jätteenkäsittelykeskusten kautta voivat kehittyä todellisiksi kiertotalouden toimijoiksi myös liiketaloudellisesti –Siinä vaiheessa voitaisiin päästä vesimaksuissakin toiseen suuntaan, Laukkanen visioi. Jätevesiosaamisesta vientituote? Kaikkeen tähän on kuitenkin vielä matkaa. Jätevedenpuhdistamohankkeessa on seuraavaksi alkamassa ympäristölupavaihe. Samaan aikaan tehdään päätöksiä tulevan puhdistamon teknologisista ratkaisuista. Jos kaikki etenee suunnitelmien mukaan, voi uusi puhdistamo aloittaa Nokian Kyynijärvellä vuonna 2021. Sen lisäksi, että tulevaisuudessa nokialaisesta jätevedestä voidaan ottaa talteen ravinteita ja materiaalia maatalouden ja teollisuuden käyttöön, niin siitä voidaan ottaa talteen myös haitta-aineita, kuten lääkejäämiä ja mikromuovia. Talteen otettavien tai hyödynnettävien aineiden lista voi jatkua, kun teknologia kehittyy. Jätevesiosaaminen voi olla myös vientituote, osana nokialaista kiertotalousmallia. –Miksi ei? Kyllähän Intian suurlähettiläskin osoitti selvästi kiinnostusta meitä kohtaan. Nokian Uutiset julkaisee viikonlopun ja alkuviikon aikana useita kymmenen vuoden takaiseen vesikriisiin liittyviä juttuja. Vesilaitos Maatialanharjulla. Nokialla juodaan pohjavettä. Verkostoon pumpataan vuodessa lähes kaksi miljardia litraa vettä. Jätevedenpuhdistamot Kullaanvuoressa ja Siurossa. Jätevesiä käsitellään vuosittain noin 3,9 miljardia litraa. Nokialla otettiin ensimmäisenä Suomessa käyttöön tekstiviestipohjainen tiedotusjärjestelmä vesihuollon häiriötilanteissa.